Baggrunden for efterlysning er, at der søndag den 16. februar klokken cirka 20.00 indgik en anmeldelse fra Aalborg-bydelen Vejgaard om, at to mistænkelige personer netop var gået ind på en villagrund. - Kort tid efter så anmelderen, at de to personer kravlede rundt på et tag. Anmelderen alarmerede derfor politiet, siger politikommissær Mikkel Brügmann. Politiet ankom hurtigt til stedet – og efter kort tids patruljering i området foretog politiet anholdelse af to serbiske mænd på henholdsvis 44 og 49 år. Den ene mand viste sig at være i besiddelse af en bilnøgle til en Fiat 500, som blev fundet i nærområdet. Og i bilen fandt politiet diverse effekter i form af blandt andet smykker og computere. - Vores foreløbige efterforskning har vist, at der var tale om tyvekoster, som stammede fra mindst to villaer, hvor der tidligere har været forøvet indbrud, siger Mikkel Brügmann. Fiat’en viste sig at være en udlejningsbil, som de anholdte har rådet over siden den 4. februar. - Vi er særligt interesserede i oplysninger om ”overnatningssteder”, understreger politikommissæren, der i den forbindelse oplyser, at bilen søndag den 16. februar om eftermiddagen foretog en tankning omkring Fårvang i Midtjylland, hvorfor dette område også kan være aktuelt for efterlysningen. Politikommissær Mikkel Brügmann opfordrer alle med oplysninger om bilen eller andre informationer i sagen om straks at ringe til politiet på 114.

Opsummering:
Nordjyllands Politi søger personer, der har oplysninger om denne Fiat 500’s færden gennem de seneste 14 dage, idet den sættes i forbindelse med en stribe indbrud.